尉氏五題 七賢里
作者：黄裳
朝代：宋

paragraphs: 遙想七賢會，空留七賢里。
神交遺形骸，清流外塵滓。
脫略墮險怪，嵇阮兩高士。
白視驕法家，紅鍛傲公子。
所識不及才，或殆或以死。
山公頗適用，選職尤可喜。
立少規不祥，去備憂不軌。
竊恐阮與嵇，于此未能耳。
向秀稍知義，由父謾知止。
酒隠名劉伶，無志君子仕。
王戎貪聚錢，阮咸亟追婢。
觀德清流中，二子有臧否。
修短歸黄埃，毀譽落青史。
盛世人已非，荒原物空是。
賢者觀我吟，聊用擇所履。